31998D0552
L 265/31
JURNALUL OFÍCIAL AL UNIUNII EUROPENE
DECIZIA CONSILIULUI
din 24 septembrie 1998
privind punerea în aplicare de către Comisie a unor acțiuni privind strategia comunitară de acces la piețe
(98/552/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei (1),
întrucât politica comercială comună ar fi incompletă în cazul în care nu ar fi însoțită la nivel comunitar de acțiuni specifice destinate înlăturării barierelor în calea comerțului;
întrucât exploatarea noilor debușeuri comerciale internaționale în profitul întreprinderilor comunitare trebuie să se sprijine pe o politică comunitară de acces la piețe destinată înlăturării barierelor în calea comerțului;
întrucât această politică trebuie sa fie susținută prin acțiuni specifice destinate identificării barierelor în calea comerțului și găsirii de mijloace de eliminare a lor;
întrucât, în acest scop, este necesară adoptarea unor norme care să stabilească obiectivele fundamentale care trebuie îndeplinite de Comisie, precum și mijloacele pentru a le atinge,
DECIDE:
Articolul 1
(1) În cadrul punerii în aplicare a strategiei comunitare de acces la piețe, Comisia întreprinde următoarele acțiuni:
-
identificarea și analizarea barierelor în calea accesului la piețele din țările terțe;
-
constituirea și dezvoltarea de baze de date, precum și coordonarea și difuzarea de informații privind barierele în calea comerțului și reglementările comerciale internaționale sau naționale;
-
studii privind în special punerea în aplicare de către țările terțe a obligațiilor care le sunt impuse prin acorduri comerciale internaționale sau a obligațiilor care le revin în cadrul pregătirii negocierilor;
-
organizarea de seminarii de afaceri și de forumuri similare, realizarea și difuzarea de studii, de dosare de informații, de publicații, de broșuri cu privire la aspectele juridice sau economice privind înlăturarea barierelor în calea comerțului.
(2) În punerea în aplicare a acțiunilor prevăzute la alineatul (1), Comisia asigură consecvența între acțiunile specifice desfășurate în acest scop și diferitele aspecte ale altor politici comunitare.
Articolul 2
Pentru a i se permite realizarea acțiunilor menționate de prezenta hotărâre, Comisia dispune de resursele financiare necesare. În acest scop, ea înscrie anual la buget, în cadrul procedurilor bugetare obișnuite, creditele necesare pentru finanțarea acțiunilor prevăzute la articolul 1.
Articolul 3
În cadrul punerii în aplicare a acțiunilor prevăzute la articolul 1, Comisia este asistată de un comitet consultativ compus din reprezentanții statelor membre și prezidat de reprezentantul Comisiei.
Reprezentantul Comisiei prezintă comitetului un proiect cu măsurile care urmează să fie adoptate. Comitetul emite un aviz cu privire la proiect, în termenul pe care președintele îl poate stabili în funcție de urgența problemei în cauză, recurgând la vot, după caz.
Avizul se înscrie într-un proces-verbal; în afară de aceasta, fiecare stat membru are dreptul de a cere ca poziția sa să figureze în acest proces-verbal.
Comisia ține seama în cea mai mare măsură de avizul emis de comitet. Ea informează comitetul de modul în care a ținut seama de avizul acestuia.
Adoptat la Bruxelles, 24 septembrie 1998.